ระเบิดคอนเสิร์ต ดับ22ศพ-เจ็บ59
ศิลปินดัง กรานเด ไอเอสรับบึมสยองที่อังกฤษ งดมาทัวร์เมืองไทย,ควีนอังกฤษที่ 2ส่งสาส์นแสดงความเสียพระทัยอย่างสุดซึ้ง กับผู้ได้รับผลกระทบจากเหตุระเบิดในเมืองแมนเชสเตอร์ ระบุชาวอังกฤษทั้งประเทศต่างตระหนกตกใจต่อเหตุร้ายที่เกิดขึ้น ทรงประณามเหตุการณ์ โหดร้ายป่าเถื่อน ขณะที่กลุ่มไอเอสออกมายอมรับเป็นผู้ก่อเหตุ บึม ในงานคอนเสิร์ตนักร้องดัง อะรีอานา กรานเด ที่แมนเชสเตอร์ โดยแรงระเบิดฉีกร่างคร่าชีวิตผู้ชม ที่ไม่รู้ อีโหน่อีเหน่ ดับสยอง 22 ศพ บาดเจ็บ 59 คนสุดสยองผู้ชมคอนเสิร์ตกรีดร้องเผ่นหนีตายอลหม่าน หลังได้ยินเสียงระเบิดดังกึกก้อง ตำรวจสอบพบเบื้องต้นเป็น ระเบิดฆ่าตัวตาย นานาชาติรุมประณามเป็นการก่อการร้ายที่ขี้ขลาดและเลวร้ายที่สุด,เกิดเหตุสะเทือนขวัญชาวโลก เมื่ออังกฤษโดนภัยก่อการร้ายครั้งใหญ่อีก คร่าชีวิตผู้คนล้มตายไปนับสิบศพบาดเจ็บอีกจำนวนมาก โดยสำนักข่าวต่างประเทศรายงานเมื่อวันที่ 23 พ.ค.ว่า เกิดเหตุระเบิดอย่างรุนแรงในการแสดงคอนเสิร์ตที่สนามกีฬา แมนเชสเตอร์ อารีนา (MEN) ซึ่งเป็นสนามกีฬาในร่ม จุผู้คนได้ถึง 21,000 ที่นั่ง อยู่ที่เมืองแมนเชสเตอร์ ทางเหนือของอังกฤษ ทำให้มีผู้เสียชีวิตอย่างน้อย 22 คน ในจำนวนนี้มีเด็กรวมอยู่ด้วยและมีผู้บาดเจ็บกว่า 59 คน,ทั้งนี้ ตามรายงานข่าวระบุว่า เหตุเกิดขึ้นเมื่อเวลา 22.33 น.วันที่ 22 พ.ค. ตามเวลาท้องถิ่นหรือตรงกับเวลาประมาณ 04.33 น. วันที่ 23 พ.ค.ตามเวลาในไทย โดยขณะที่แฟนเพลง ซึ่งส่วนใหญ่เป็นเด็กสาววัยรุ่น กำลังทยอยเดินออกจากบริเวณแสดงคอนเสิร์ตของศิลปินสาวชื่อดังชาวอเมริกันวัย 23 ปี อะรีอานา กรานเด ผู้เป็นที่คลั่งไคล้ของแฟนเพลงวัยรุ่นทั่วโลก หลังจากการแสดงสิ้นสุดลง ทันใดนั้นได้เกิดเสียงระเบิดดังกึกก้องขึ้น ส่งผลให้บรรดาผู้ที่กำลังเดินอยู่ต่างตกใจพากันวิ่งหนีกันอลหม่านและพากันกรีดร้องด้วยความตกใจสุดขีด,ภายหลังสิ้นเสียงระเบิดซึ่งเป็นช่วงชุลมุน มีเสียงตะโกนคำว่า บอมบ์ ขึ้นมา ผู้คนต่างแย่งกันวิ่งหนีตาย ออกทางประตูสนามกีฬา ด้วยความตื่น ตระหนก ท่ามกลางการรอลุ้นของพ่อแม่ผู้ปกครองอย่างใจจดใจจ่อ เพราะเป็นห่วงลูกหลานที่มาร่วมชมคอนเสิร์ต ทั้งนี้ ผู้อยู่ในเหตุการณ์ที่รอดชีวิตมาได้หลายคน ต่างพากันออกมาบอกเล่าถึงเหตุการณ์ ความตื่นตระหนกและความวุ่นวายโกลาหลภายในสนามกีฬา ที่มีผู้คนวิ่งหนีตายเอาชีวิตรอดให้คนด้านนอกฟัง และยังพบเห็นภาพสลดใจ ที่พ่อหลายคนที่อุ้มลูกสาวตัวน้อยมาชมคอนเสิร์ตและตกใจในเหตุการณ์ จนร่ำไห้ ออกมาระหว่างวิ่งหนีตายอย่างสุดชีวิต,ในเวลาต่อมา รถพยาบาลและทีมเก็บกู้วัตถุระเบิด ถูกส่งเข้าไปที่สถานที่เกิดเหตุอย่างเร่งด่วนและพบร่างผู้บาดเจ็บและผู้เสียชีวิต นอนเกลื่อนที่เกิดเหตุ ซึ่งเจ้าหน้าที่ได้เร่งรีบนำผู้บาดเจ็บส่งโรงพยาบาลโดยด่วน นอกจากนี้ ภายในบริเวณสนามกีฬายังเต็มไปด้วยรองเท้า และโทรศัพท์มือถือ ที่ผู้ชมคอนเสิร์ตทำหล่นทิ้งไว้เกลื่อนพื้น ขณะเดียวกัน ผู้ที่รอดชีวิต ได้แห่ไปอาศัยชาวบ้านในละแวกนั้น ที่พร้อมใจกันเปิดบ้านให้เป็นที่พักพิงแก่บรรดาแฟนเพลงที่ยังตื่นตระหนกและหาทางกลับบ้านไม่ได้ เพราะการสัญจรทั้งรถโดยสาร รถรางและรถไฟใต้ดิน ถูกระงับชั่วคราว,นายเอียน ฮอพกินส์ ผู้บัญชาการตำรวจเมืองแมนเชสเตอร์ ระบุในเวลาต่อมาว่า เบื้องต้นตำรวจตั้งประเด็นสอบสวน เป็นเหตุต้องสงสัยเป็นการ ระเบิดฆ่าตัวตาย โดยพบผู้ก่อเหตุเป็นชายและเสียชีวิตในที่เกิด และพบมีการใช้ระเบิดแสวงเครื่องในการก่อเหตุครั้งนี้ ซึ่งทำให้มีผู้บาดเจ็บล้มตายจำนวนมาก โดยหลักฐานที่หลงเหลือคือสะเก็ดระเบิดที่มีทั้งนอต และตะปู แม้เบื้องต้นตำรวจเชื่อว่า คนร้ายจะก่อเหตุโดยลำพัง ทว่าก็กำลังเร่งสอบสวนว่ามีใครหรือกลุ่มใดอยู่เบื้องหลังอีกหรือไม่ ส่วนวัตถุต้องสงสัยที่พบในบริเวณ คะธีดรัล การ์เดน ใจกลางเมืองแมนเชสเตอร์ ห่างจากสนามที่เกิดเหตุเล็กน้อย โดยตรวจพบไม่กี่ชั่วโมงหลังเกิดเหตุระเบิด แต่การตรวจสอบไม่พบเป็นวัตถุอันตรายแต่อย่างใด,ภายหลังเกิดเหตุการณ์สะเทือนขวัญคนอังกฤษและคนทั่วโลกอีกครั้ง นายกรัฐมนตรีเทเรซา เมย์ของอังกฤษ สั่งลดธงครึ่งเสา เป็นการแสดงความอาลัย ที่บ้านเลขที่ 10 ถนนดาวน์นิ่งสตรีท ทำเนียบนายก รัฐมนตรี ในกรุงลอนดอน พร้อมแถลงประณามการโจมตีก่อการร้ายครั้งนี้และพักการหาเสียงสำหรับการเลือกตั้งที่จะมีขึ้นในวันที่ 8 มิ.ย. ก่อนเรียกประชุมหน่วยงานรับมือเหตุฉุกเฉินของรัฐบาลที่ชื่อว่า คอบรา เพื่อหามาตรการรับมือและป้องกันเหตุโจมตีในอนาคต ขณะที่แกนนำฝ่ายค้านและนักการเมืองคนอื่นก็พักการหาเสียงเช่นกันเพื่อร่วมแสดงความอาลัย,ขณะที่ กรานเด นักแสดงสาวที่ผันตัวมาเป็นนักร้องจนสร้างชื่อโด่งดัง และเพิ่งคล้อยหลังออกจากเวทีไปก่อนเกิดเหตุการณ์ระเบิดขึ้น มีรายงานว่าหลังเกิดเหตุได้ระงับการแสดงคอนเสิร์ตเวิลด์ทัวร์ ที่เหลือทั้งหมด รวมทั้งในประเทศไทย ที่จะมีขึ้นในช่วงวันที่ 17 ส.ค.ด้วย โดยนักร้องคนดัง ได้โพสต์ข้อความ ลงเว็บไมโครบล็อกทวิตเตอร์ ระบุว่า ใจสลายรู้สึกเสียใจ อย่างสุดซึ้งจนพูดอะไรไม่ออกแล้ว ขอโทษอย่างมาก,หลังเกิดเหตุ ตำรวจควบคุมตัวชายต้องสงสัย วัย 23 ปีจากพื้นที่ทางใต้เมืองแมนเชสเตอร์ ไปสอบสวนแล้ว แต่ยังไม่มีรายละเอียดของการสอบสวน ขณะที่สำนักข่าวกรอง เอ็มไอ 5 (MI 5) ของอังกฤษ แถลงรู้สึกขยะแขยงต่อเหตุโจมตีที่เมืองแมนเชสเตอร์และจะทำทุกวิถีทางเพื่อต่อสู้กลุ่มผู้ก่อ การร้ายเพื่อให้ประเทศปลอดภัย,อย่างไรก็ตาม ในเวลาต่อมา อามัค สื่อออนไลน์กระบอกเสียงกลุ่มผู้ก่อการร้าย ระบุว่า กองกำลังรัฐอิสลาม (ไอเอส) ได้ออกมาแถลงรับผิดชอบเหตุระเบิดโจมตีที่เมืองแมนเชสเตอร์แล้ว โดยระบุว่า เป็นฝีมือของ 1 ในทหารของคอลิฟะฮ์ (รัฐอิสลาม) และยังขู่จะโจมตีอีก,ค่ำวันเดียวกัน ตามเวลาในไทย มีรายงานว่า สมเด็จพระราชินีนาถเอลิซาเบธที่ 2 ประมุขแห่งอังกฤษ มีรับสั่งในแถลงการณ์ว่าขอแสดงความเสียพระทัยอย่างสุดซึ้ง ต่อผู้ได้รับผลกระทบจากเหตุระเบิดในเมืองแมนเชสเตอร์ ชาวอังกฤษทั้งประเทศต่างตระหนกตกใจต่อเหตุร้ายที่เกิดขึ้น และขอประณามเหตุโจมตีที่โหดร้ายป่าเถื่อน,นอกจากนี้ สมเด็จพระสันตะปาปา ฟรานซิส ประมุขแห่งคริสตจักรนิกายโรมันคาทอลิก ทรงส่งสาส์นแสดงความเสียพระทัย ต่อเหตุโจมตีอันโหดร้ายป่าเถื่อนและขอส่งกำลังใจถึงผู้ได้รับผลกระทบจากเหตุรุนแรงครั้งนี้ทั้งหมด ขณะที่เหล่าศิลปินคนดังที่ร่วมงานประกาศรางวัลภาพยนตร์เมืองคานส์ในฝรั่งเศส ได้ร่วมยืนสงบนิ่งเป็นเวลา 1 นาที ไว้อาลัยเหยื่อเหตุโจมตีในเมืองแมนเชสเตอร์ด้วย,ส่วนปฏิกิริยาจากเหล่าผู้นำโลก มีทั้งแถลงประณาม แสดงความเสียใจพร้อมให้ความร่วมมือสอบสวนเหตุโจมตีครั้งนี้ รวมทั้งประธานาธิบดีโดนัลด์ ทรัมป์ ของสหรัฐฯ ที่อยู่ระหว่างเดินทางเยือนอิสราเอล ได้แถลงประณามเหตุโจมตีระบุเป็นฝีมือของพวกขี้แพ้ที่ชั่วร้าย เพราะเหยื่อมีแต่เด็กสาวที่สวยงามบริสุทธิ์ที่กำลังสนุกสนานกับชีวิต ด้านนายเอ็มมานูเอล มาครง ประธานาธิบดีฝรั่งเศสที่เผชิญเหตุโจมตีก่อการร้ายบ่อยครั้งช่วงไม่กี่ปีปัจจุบัน แถลงแสดงความเสียใจและให้การสนับสนุนอังกฤษ ในการสอบสวนเหตุร้ายให้กระจ่างชัดต่อไป ส่วนนางแองเกล แมร์เคิล นายกรัฐมนตรีเยอรมนี แถลงประณามและขอยืนเคียงข้างอังกฤษต่อสู้กับผู้ก่อเหตุโจมตีที่มีจิตใจเหี้ยมไม่เหมือนมนุษย์มนา,สำหรับเหตุระเบิดที่คร่าชีวิตผู้คนไป 22 ศพ บาดเจ็บอีกระนาว ในคอนเสิร์ตของนักร้องชื่อดังที่สนามกีฬาในร่มครั้งนี้ นับเป็นเหตุโจมตีก่อการร้ายครั้งร้ายแรงที่สุดที่เกิดในอังกฤษในรอบ 12 ปี นับแต่มือระเบิดพลีชีพที่ได้แรงบันดาลใจจากเครือข่ายก่อการร้ายอัล เคดา ก่อเหตุโจมตีระบบขนส่งรวมทั้งรถไฟใต้ดินในกรุงลอนดอนระหว่างชั่วโมงเร่งด่วนของวันที่ 7 ก.ค.2548 ที่มีผู้เสียชีวิต 52 คน บาดเจ็บมากกว่า 200 คน,จากเหตุการณ์นี้ ยังทำให้ผู้คนหวนระลึกถึงความโหดร้าย จากเหตุกลุ่มคนร้ายบุกโจมตีงานคอนเสิร์ต ที่โรงละครบาตากล็องในกรุงปารีส ประเทศฝรั่งเศส ซึ่งเป็น 1 ในกลุ่มเป้าหมายถูกโจมตีในกรุงปารีส เมื่อปี 2558 และต่อมา กองกำลังรัฐอิสลาม (ไอเอส) อ้าง รับผิดชอบก่อเหตุ อีกทั้งยังเกิดขึ้นขณะอังกฤษคุมเข้มมาตรการรักษาความปลอดภัยทั่วประเทศ โดยเฉพาะในกรุงลอนดอน หลังเพิ่งเกิดเหตุคนร้ายขับรถพุ่งชนคนและแทงตำรวจเสียชีวิตก่อนถูกตำรวจยิงวิสามัญฆาตกรรมใกล้อาคารรัฐสภาในย่านเวสต์มินสเตอร์ใจกลางกรุงลอนดอนเมื่อเดือน มี.ค.ที่ผ่านมานี้เอง,ความเคลื่อนไหวของไทย ที่ทำเนียบรัฐบาล นายดอน ปรมัตถ์วินัย รมว.ต่างประเทศ กล่าวถึงเหตุระเบิดที่เมืองแมนเชสเตอร์ ว่าสิ่งที่กังวลคือพื้นที่เกิดเหตุมีคนไทยได้รับผลกระทบหรือไม่ หลังจากนี้ต้องมีการแจ้งเตือนคนไทยในประเทศต่างๆให้ระมัดระวังตัว โดยเฉพาะการอยู่ในพื้นที่คนพลุกพล่าน เพราะเหตุการณ์ลักษณะนี้เกิดขึ้นบ่อยครั้ง,ขณะที่ น.ส.บุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ กล่าวว่า กระทรวงการต่างประเทศได้ประสานสถานเอกอัคร-ราชทูต ณ กรุงลอนดอน ให้ตรวจสอบ พบว่ายังไม่ได้รับแจ้งว่ามีคนไทยได้รับผลกระทบ แต่จะตรวจสอบต่อไปอย่างต่อเนื่อง ด้านสถานเอกอัครราชทูต ณ กรุงลอนดอน ได้โพสต์ข้อความผ่านเฟซบุ๊ก เตือนชาวไทยในสหราชอาณาจักร ให้หลีกเลี่ยงการเดินทางไปบริเวณสถานที่เกิดเหตุ คอยติดตามข่าวสารและปฏิบัติตามคำแนะนำของทางการสหราชอาณาจักรอย่างเคร่งครัด หากต้องการความช่วยเหลือหรือแจ้งข้อมูลคนไทยที่ได้รับผลกระทบจากเหตุดังกล่าว โทรศัพท์สายด่วนมายังสถานเอกอัครราชทูต ณ กรุงลอนดอน ได้ตลอด 24 ชั่วโมง ที่หมายเลข 07918 651720 และ 07436 831519
ควีนอังกฤษที่ 2ส่งสาส์นแสดงความเสียพระทัยอย่างสุดซึ้ง กับผู้ได้รับผลกระทบจากเหตุระเบิดในเมืองแมนเชสเตอร์ ระบุชาวอังกฤษทั้งประเทศต่างตระหนกตกใจต่อเหตุร้ายที่เกิดขึ้น ทรงประณามเหตุการณ์ โหดร้ายป่าเถื่อน ขณะที่กลุ่มไอเอสออกมา
แมนเชสเตอร์ อารีนา,ก่อการร้าย,ระเบิดแสวงเครื่อง,อาเดรียนา แกรนเด,เมืองแมนเชสเตอร์